ߊߡߋߙߌߞߌ߬_ߞߊ߬ߝߏ߫_ߘߍ߬ߣߍ߲
ߞߊ߬ߞߎߘߊ ߘߐ߬ߝߐ
ߥߐߟߘ ߕߑߙ߭ߊߘ ߛߍ߲ߕߊ߬ ߞߎߘߊ ߡߍ߲ ߟߐ߬ ߛߊ߲߬ ߞߎߘߊ ߦߴߊ߬ ߣߐ߭ ߘߐ߫. ߞߟߍ߬ ߛߎߡߊߣߍ߲ ߓߊ߲߫ ߣߍ߲߸ ߕߟߋ߬ߓߐ ߕߍߡߊߞߊ߲ߞߋ ߝߐߢߐ߲߯ߞߐ ߥߟߌ߬ ߘߊ߫߸ ߛߘߊߡ ߤߎߛߍ߲ߣ ߠߊ߫ ߌߙߊߞߌ߬ ߟߊ߫ ߥߟߌ߬ߟߌ ߟߋ߬ ߘߌ߫߸ ߞߊ߬ ߥߊ߫ ߞߎߥߊߦߕ ߞߟߍ߬߸ ߊ߬ ߣߌ߫ ߞߊ߬ ߢߌߣߌ߲߫ ߞߴߊ߬ߟߎ߬ ߦߴߏ߬ ߞߏߕߌ߯ߦߊ߫ ߟߊ߫, ߞߊ߬ߝߏ߫ ߘߍ߬ߣߍ߲ ߣߴߊ߬ ߢߌ߲߭ ߠߎ߬ ߤߊߡߌ߲߫ ߘߊ߫߸ ߞߏ߫ ߓߊߛߌ߯ߓߊߟߌߦߊ ߏ߬ ߞߊߣߊ߬ ߖߍ߲ߛߍ߲߫ ߕߌ߲߬ߞߎߘߎ߲ ߓߍ߯ ߟߊ߫߸ ߏ߬ ߞߍ ߞߊ߲ߕߌ߯ ߖߌ߬ߐߙߑߗ߭ ߤ. ߥ. ߓߎߛ߭ ߞߊ߬ ߕߌ߬ߢߍ߬ߞߏ߲ߞߏ ߞߐ߬ߘߙߍ ߘߐ߬ߓߛߏ߬ߟߌ ߘߊߡߌ߬ߣߊ߬߸ ߡߍ߲ ߡߊ߬ߞߊ߲߬ߞߊ߲߬ߠߌ߲߬ ߝߊ߲ߞߊ ߕߘߍ߬ ߦߋ߫ ߛߎ߰ߘߎ߬ߟߊ߫, ߊ߬ ߣߌ߫ ߕߌ߬ߢߍ߬ߞߏ߲ߞߏ ߕߐ߲ߞߐߟߐ߲ ߘߐ߬ߓߛߏ߬ߟߌ߸ ߡߍ߲ ߡߊߛߊ߲߬ߛߊ߲߬ ߘߊ߫ ߞߊ߬ ߓߊ߲߫ ߞߵߊ߬ ߟߊߛߌ߲߫ ߖߌߘߏ߮ ߞߍ߬ߟߍ ߕߐ߮ ߘߌ߫߸ ߡߍ߲ ߞߍ߫ ߘߊ߫ ߡߊ߲߬ߕߏ߲߬ ߃߄ ߠߎ߫ ߞߊ߬ߓߊߘߏ߲߬ߣߍ߲ ߠߎ߬ ߓߟߏ߫, ߡߍ߲ ߠߎ߬ ߟߊߛߌ߲ߣߍ߲߫ ߦߋ߫ ߊߡߋߙߌߞߌ߬ ߞߊ߬ߝߏ߫ ߘߍ߬ߣߍ߲ ߓߟߏ߫ ߌߙߊߞߌ߬ ߞߊ߲ߡߊ߬߸ ߏ߬ ߞߏ ߥߘߊ߫ ߞߎ߲߬ߘߏ߲߬ ߊߡߋߙߌߞߌ߬ ߣߴߊ߬ ߢߌ߲߭ ߠߎ߬ ߟߊ߫ ߛߎߘߊ߲ߠߌ߲ ߠߋ߬ ߡߊ߬߸ ߞߊ߬ ߌߙߊߞߌ߬ ߟߊߓߐ߫ ߞߎߥߊߦߕ ߞߐߞߊ߲߬. ߓߟߐߟߐߦߊߟߌ ߞߙߏ߬ߝߏ … ߏ߬ ߞߏ ߞߊ߬ ߡߊ߲߬ߕߏ߲߬ߕߍ߬ߦߊ ߖߊ߯ߓߘߊߟߞߊ ߞߙߏ߬ߝߏ߬ ߟߎ߬߫ ߟߊߡߌ߬ߣߊ߫߸ ߏ߬ ߞߐ߫ ߞߵߊ߬߫ ߞߍ߫ ߡߌ߬ߙߌ߲߬ߘߌ ߡߊ߬ߞߏ߬ߢߊ߬ߟߊ߲ ߘߌ߫ ߁߉߉߀ ߟߊ߫߸ ߏ߬ ߞߴߊ߬ ߝߏ߲߬ߝߏ߲߬ߣߊ߲ ߟߊ߫ ߘߎߢߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߘߍ߭ ߟߎ߬ ߡߊ߬߸ ߊ߬ ߣߴߊ߬ ߟߐ߲ߣߌ߲ߦߊ ߞߙߎߞߙߍ ߡߊ߬. ߡߍ߲ ߟߐ߬ ߕߐ߫ ߦߋ߫ ߘߏߕ-ߞߐߡ ߓߎߡ ߡߊ߬߸ ߊߟߊ߲ ߜ߭ߑߙߌ߲ߛߑߔߊ߲߫ ߠߊ߫ ߝߊ߬ߘߊ߲߬ߞߊ߬ߦߊ߬ߟߌ ߓߘߍ߬ߓߘߍ߬ߟߌ߬ ߓߊߛߌ߰ߣߍ߲߸ ߊ߬ ߣߌ߫ ߘߍ߭ ߟߊ߬ߞߊ߲߬ߘߊ߬ߟߌ ߡߎ߬ߛߊ߬ߞߊ ߡߊߓߍ߲߬ߠߌ߲߸ ߛߊ߲߭ ߁߉߉߀ ߟߋ߬ ߞߍ߫ ߘߊ߫ ߊߡߋߙߌߞߌ߬ ߞߊ߬ߞߎߘߊ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߘߐߥߊ߬ߙߊ ߞߎ߲߬ߕߊ߰ߖߊ߲ ߘߐߡߌ߬ߣߊ߬ ߥߛߎ ߘߌ߫߸ ߏ߬ ߡߎ߰ߡߍ ߟߊߞߎߙߊ߲߫ ߘߊ߫ ߂߀߀߁ ߠߋ߬ ߟߊ߫. ߊߡߋߙߌߞߌ߬ ߘߏ߲߬ ߘߊ߫ ߞߐ߬ߘߎ߮ ߝߊ߬ߟߋ߲߬ߢߐ߲߰ߘߐ ߞߊ߲ߠߊߓߌߟߊ ߓߍ߲߬ߒߡߊ߬ߞߊ߲ (ߞ.ߝ.ߞ.ߓ) ߘߐ߫ ߁߉߉߄ ߠߊ߫߸ ߞߊ߬ ߡߐ߱ ߞߋ߲߬ߥߟߎ߫ ߄߅߀ ߟߎ߫ ߓߌ߬ߟߊ߬ ߢߐ߮ ߡߊ߬߸ ߊ߬ ߣߌ߫ ߞߊ߬ ߗߋߘߊ߫ ߢߌߡߊ ߘߏߟߊ߯ߙ ߥߟߎ߬ߡߊ߬ ߁߇ ߟߎ߫ ߟߊߥߟߏ߫. ߓߍ߲߬ߒߡߊ߬ߞߊ߲ ߡߙߌߣߊ߲ ߕߘߍ߬ ߦߋ߫ ߡߍ߲ ߘߌ߫߸ ߏ߬ ߟߋ ߕߘߍ߬ ߦߋ߫ ߖߊ߬ߥߏ ߘߐ߫ ߓߊ߬ߟߊ߲ ߓߟߏߞߊ߭ ߘߌ߫߸ ߊ߬ ߣߌ߫ ߞߊ߬ߝߏ߫ ߘߍ߬ߣߍ߲ ߣߌ߫ ߞߣߊߘߊ߫ ߣߌ߫ ߡߍߞߛߌߞ ߟߎ߬ ߟߊ߫ ߘߟߊߛߌ߯ߟߌ ߢߍ߫߸ ߦߊ߲߬ ߣߌ߫ ߓߌ߲ߠߊߥߎߟߋ߲ ߕߟߋ߬ ߝߟߐ ߕߍ߫ ߂߀߀߈ ߠߊ߫. ߞߊ߬ߦߌ߯ (ߞ߲.ߝ.ߞ.ߓ) ߞߊ߬ ߓߊ߯ߙߊ ߘߊߡߌ߬ߣߊ߬߸ ߞߏߟߊߘߍߢߐ߲߮ ߛߊ߬ߓߊ ߟߎ߬ ߕߍ߫ ߖߊ߬ߥߏ ߞߴߊ߬ ߞߎ ߞߍ߫ ߓߙߌߛߊ߫. ߊ߬ߟߑߞߊߦߌߘߊ ߓߊߓߐߒߡߟߊ ߟߎ߬ ߞߊ߬ ߥߐߟߘ ߕߑߙ߭ߊߘ ߛߍ߲ߕߊ߬ ߥߊ߬ߟߏ߲߬ ߕߎߟߊߝߌ߲ ߁߁ ߡߊ߬ ߣߌߥߦ ߦߐߙߞ ߛߏ ߞߣߐ߫߸ ߊ߬ ߣߌ߫ ߔߍ߲ߕߊߜ߭ߐߣ ߥߊߛ߭ߌ߲ߕߐ߲߬ ߛߏ ߞߣߐ߫߸ ߞߊ߬ ߡߐ߰ ߃߀߀߀ ߡߊߛߎߘߎ߲ߧߊ ߟߎ߬ ߝߊ߰. ߞߊ߬ߝߏ߫ ߘߍ߬ߣߍ߲ ߞߵߏ߬ ߟߊߓߍ߲߬ ߓߊߓߐߒߡߟߊ ߏ߬ ߟߎ߫ ߞߍ߬ߟߍ ߟߋ߬ ߟߊ߫߸ ߡߍ߲ ߥߊ߫ ߘߊ߫ ߞߍ߫ ߊߝߑߜ߭ߊߣߌߛߑߕߊ߲߫ ߞߍ߬ߟߍ ߘߌ߫߸ ߊ߬ ߣߴߌߙߊߞߌ߫ ߞߟߍ ߂߀߀߉ ߣߌ߫ ߂߀߁߁ ߕߍ߫. ߞߊ߲ߕߌ߮ ߖߌ߬ߐߙߑߗ߭ ߥ. ߓߎߛ߭ ߞߊ߬ ߊߡߋߙߌߞߌ߬ ߞߊ߬ߝߏ߫ ߘߍ߬ߣߍ߲ ߠߊ߫ ߞߟߍ߬ ߖߡߊ ߟߎ߬ ߡߊߞߊ߬ߝߏ߬ ߌߙߊߞߌ߬߸ ߌߙߊߞߌ߫ ߞߟߍ ߘߐ߫߸ ߏ߬ ߟߋ ߥߘߊ߫ ߘߊ߲߭ ߛߌ߰ ߖߊ߯ߟߌߞߦߊ ߟߊ߫߸ ߊ߬ ߣߌ߫ ߞߊ߬ ߓߊߛߌ߮ ߟߐ߬ߞߎ߫ ߕߌ߲߬ߞߎߘߎ߲ ߘߐ߫. ߞߎ߲߬ߠߊ߬ߛߌ߮ ߟߊ߫ ߓߘߍ߬ߓߘߍ߬ߟߌ ߡߍ߲ ߟߐ߬ ߘߊ߫ ߖߌ߬ߦߊ߬ߓߏ߲߬ ߘߐߥߛߊ߬ߣߍ߲ ߛߊ߲ߞߘߐߕߊ߭ ߡߊ߬߸ ߞߎ߲߬ߠߊ߬ߛߌ߮ ߟߊ߫ ߘߛߍߟߌ ߞߎ߲߬ߕߊ߰ߖߊ߲ ߥߊߟߌߘߊ ߟߎ߬ ߞߘߐ߫߸ ߊ߬ ߣߌ߫ ߞߎ߬ߙߎ߲߬ߘߎ߬ߦߊ߬ߟߌ, ߊ߬ ߣߌ߫ ߣߊ߬ߝߊ ߘߊ߲ߕߊ (ߕߏ ߘߴߍ߲ߕߍ߲ߕߙߍ) ߡߊߖߌ߰ ߞߏߖߎ߯ߦߊ߫ ߘߝߐ߬ߟߊ߬ߞߊ ߡߍ߲ ߘߐߛߌ߰ߣߍ߲߬ ߦߋ߫ ߞߙߎߝߊ ߢߍߛߌ߮ ߓߟߏ߫߸ ߏ߬ ߟߋ ߞߊ߬ ߜߟߎߞߘߎ߫ ߓߐߒߣߘߐߓߊߟߌ ߟߎ߬ ߜߍ߲߬ߜߍ߲߬ ߠߊ߫ ߂0߀߀ ߕߍߡߟߊ ߘߐ߫, ߏ߬ ߡߍ߲ ߥߘߊ߫ ߛߴߊ߬ ߞߎ߲߬ߕߌ߮ ߡߊ߬ ߂߀߀߈ ߣߊ߲߬ߝߟߏ߬ߦߊ߬ߟߌ ߞߏߖߊ ߛߋ߲߭ߝߍ߬. ߞߏߖߊ ߏ߬ ߡߍ߲ ߞߍ߫ ߘߊ߫ ߞߊ߬ߝߏ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߕߐ߬ߢߐ߲߬ߠߌ߲ ߓߍ߯ ߘߐ߫ ߓߟߋ߬ߓߟߋ ߘߌ߫߸ ߞߊ߬ߦߌ߯ ߟߊ߲߬ߝߏ߲߬ ߓߟߋߓߟߋ ߓߊ߲߫ ߘߊ߫. ߏ߬ ߟߋ ߞߊ߬ ߓߙߊߞ ߏߓߡߊ߫ ߞߍ߫ ߊߡߋߙߌߞߌ߬ ߝߘߊ߬ߝߌ߲߬ ߣߌ߫ ߛߌߦߊ߫ ߥߙߍߡߊ ߝߟߐ ߘߌ߫߸ ߡߍ߲ ߛߎߘߊ߲߫ ߘߊ߫ ߊߡߋߙߌߞߌ߬ ߞߊ߲ߕߌ߯ߦߊ ߟߊ߫ ߂߀߀߈ ߠߊ߫߸ ߞߊ߬ ߞߏߖߊ ߏ߬ ߕߴߊ߬ ߕߟߊߒߕߍ ߘߐ߫. ߏ߬ ߟߋ ߞߊ߬ ߛߎߡߊ߲ߠߌ߲ ߖߐ߲ߖߐ߲ ߠߎ߬ ߕߊ߬ ߝߏ߬ߦߌ߲߬ߠߌ߲߬ ߞߎߘߊ߫ ߞߊ߲ߡߊ߬߸ ߊ߬ ߣߌ߫ ߞߊ߬ ߞߎ߬ߙߎ߲߬ߘߎ ߘߏ߫ ߕߊ߬ ߘߊߥߎ߲ߠߌ߲ߠߊ ߟߎ߬ ߢߡߊߦߟߍ߬ߡߊ߲ ߞߊ߲߬߸ ߊ߬ ߣߌ߫ ߞߊ߬ ߘߏߘ-ߝߑߙߊ߲ߞ ߥߐߟ ߛߕߑߙ߭ߌߕ ߞߎ߬ߙߎ߲߬ߘߎ ߕߊ߬߸ ߡߍ߲ ߘߌ߫ ߞߐߝߟߌ߫ ߢߊ߬ߕߣߐ߬ߒߕߊ߲ ߠߎ߬ ߣߐ߭ ߘߐߓߍ߲߬߸ ߊ߬ ߣߌ߫ ߛߊ߫ ߞߏߖߊ ߞߊߣߊ߬ ߞߐߛߊ߬ߦߌ߲߬ ߏ߬ ߞߐ߫. ߝߏ߬ߦߌ߲߬ߠߌ߲߬ ߞߎߘߊ߫ ߘߐ߬ߛߎ߬ߡߊ߲߬ߠߌ߲ ߏ߬ ߞߊ߬ ߖߎ߬ߓߌߟߊ ߟߎ߬ ߟߊߢߊ߭ ߟߊߣߐ߰ߦߊ߬߸ ߊ߬ ߣߌ߫ ߞߊ߬ ߘߏ߫ ߓߐ߫ ߓߊ߯ߙߊߓߊߟߌߦߊ ߟߊ߫. ߘߏߘ-ߝߑߙߊ߲ߞ ߛߋ߫ ߘߊ߫ ߞߊ߬ ߣߊ߲߬ߝߟߏ߬ߦߊ߬ߟߌ ߓߊߛߌ߯ߟߌ ߟߊߢߊ߬߸ ߊ߬ ߣߌ߫ ߞߊ߬ ߘߊߥߎ߲ߠߌ߲ߠߊ ߟߎ߬ ߟߊߞߊ߲ߘߊ߫, ߤߊߟߌ߬ ߣߴߊ߬ ߕߘߍ߬ ߘߊ߫ ߞߴߊ߬ ߞߊ߬ ߣߐ߭ ߡߍ߲ ߟߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߠߊ߫߸ ߞߴߏ߬ ߞߊ߬ ߛߐ߬ߛߐ߬ߟߌ ߟߋ߬ ߟߊߥߟߌ߬. ߓߙߊߞ ߏߓߡߊ߫ ߞߊ߬ ߘߊ߲ߘߊߟߌ߫ ߘߐߥߛߊ߬ߣߍ߲ ߞߎ߬ߙߎ߲߬ߘߎ߬ߦߊ߫߸ ߏ߬ ߟߋ ߞߍ߫ ߘߊ߫ ߞߊ߬ߝߏ߫ ߘߍ߬ߣߍ߲ ߘߊ߲ߘߊߟߌ ߢߊߞߎߘߦߊߟߌ ߟߎ߬ ߓߍ߯ ߘߐ߫ ߝߐߛߎ߲ߡߊ ߘߌ߫ ߦߟߍ߬ߘߐ߬ߞߍ߬ ߅ ߞߎ߲߬ߕߊ߮ ߞߘߐ߫߸ ߊ߬ ߜߋ߲ߜߋ߲ ߘߐ߫ ߟߐ߲߬ߒ߬ߞߋ߬ߟߊ߸ ߞߎ߲߬ߠߊ߬ߛߌ߮ ߟߊ߫ ߡߊ߬ߜߍ߲߸ ߊ߬ ߣߌ߫ ߟߊ߬ߘߍ߲߬ߞߣߍ߬ߦߊ߬ߟߌ ߝߊ߬ߟߋ߲߬ߢߐ߲߰ߘߐ. ߞߎ߬ߙߎ߲߬ߘߎ ߏ߬ ߛߋ߫ ߘߊ߫ ߞߊ߬ ߖߊ߲߬ߞߊߙߏ ߡߐ߰ ߟߊߘߍ߲߬ߞߣߍ߬ߦߊ߬ߓߊߟߌ ߗߡߍ߬ߘߐ߬ߦߊ ߡߊߖߌ߰߸ ߡߍ߲ ߘߐ߫ ߣߌ߫ ߡߐ߱ ߞߋ߲߬ߥߟߎ߫ ߂߄ ߛߋ߫ ߘߊ߫ ߟߊߘߍ߲߬ߞߣߍ߬ߦߊ߬ ߟߊ߫ ߂߀߁߆ ߟߊ߫߸ ߞߏ߬ߣߵߊ߬ ߕߏ߫ ߘߊ߫ ߢߊߖߎ߯ߡߦߊ ߟߊ߫ ߞߊ߬ ߓߍ߲߬ ߞߍ߲ߘߍߦߊ ߛߐ߲߬ߞߐ ߡߊ߬߸ ߟߊ߬ߘߍ߲߬ߞߣߍ߬ߦߊ߬ߟߌ ߞߐ߲ߘߐ߲߫ ߞߏ ߡߊ߬߸ ߊ߬ ߣߌ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߝߊߘߌ߲ߧߊ ߡߊ߬. ߏ߬ ߞߐߛߊߦߌ߲ߠߌ߲ ߛߋ߫ ߘߴߊ߬ ߡߊ߬ߖߌ߮ ߞߐߘߊ߲ ߘߐ߫ ߂߀߀߉ ߟߋ߫ ߟߊ߫ ߕߋ߲߬ ߝߛߊߦߌ߫߸ ߛߎߥߊ߲ߘߌߟߊ ߟߎ߬ ߝߛߏ߬ߝߛߊ߬ߣߍ߲ ߕߏ߫ ߘߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߘߐߡߌ߬ߣߊ ߞߎߘߊ ߛߋ߲߬ߠߊ߬ߛߎߡߦߊ ߞߏߛߐ߲߬. ߞߊ߲ߓߍ߲ߠߞߊ ߟߎ߬ ߡߍ߲ ߠߎ߬ ߣߵߊ߬ߟߎ߫ ߓߊ߲߬ ߠߊ߫ ߏߓߡߊ߫ ߟߊ߫ ߓߘߍ߬ߓߘߍ߬ߟߌ ߡߊ߬߸ ߏ߬ ߟߎ߫ ߞߊ߬ ߞߐߦߌߘߊߟߌ߫ ߓߏ߲ ߢߍߓߊ߯ߦߊ ߛߐ߬ߘߐ߲߬ ߂߀߁߀ ߘߎ߰ ߕߣߍߣߍ ߞߐ߫߸ ߊ߬ ߣߌ߫ ߞߊ߬ ߞߊ߲߬ߜߍ ߟߎ߬ ߝߣߊ߫ ߢߍߓߊ߯ߦߊ ߛߐ߬ߘߐ߲߬ ߂߀߁߄ ߠߊ߫. ߊߡߋߙߌߞߌ߬ ߣߊ߲߬ߕߌ߮ ߡߍ߲ ߠߎ߬ ߕߘߍ߬ ߦߋ߫ ߌߙߊߞߌ߬ ߥߊ߯ߕߌ ߏ߬ ߟߊ߫߸ ߏ߬ ߟߎ߬ ߦߙߌߞߊ ߡߊߖߌ߰ ߘߊ߫ ߓߊߞߍ߭ ߂߀߀߉ ߣߌ߫ ߂߀߁߀ ߠߊ߫߸ ߕߌ߲߬ߞߎߘߎ߲ ߏ߬ ߞߍ߬ߟߍ ߟߊߥߊ߲߬ߞߊ߲߬ ߘߊ߫ ߞߏߟߌ߲ߞߏߟߌ߲ ߠߊ߫ ߂߀߁߁ ߠߊ߫.. ߣߊ߲߬ߕߌ߮ ߟߎ߬ ߛߋ߲߬ߓߐ ߏ߬ ߞߊ߬ ߝߢߊߟߌ ߟߋ߬ ߟߊߥߟߌ߬ ߕߌ߲߬ߞߎߘߎ߲ ߏ߬ ߘߐ߫ ߦߋ߲߬߸ ߡߍ߲ ߘߐ߫ ߣߴߌߙߊߞߌ߬ ߛߌ߬ߟߡߊ߬ߦߊ ߞߊ߬ߝߏ ߛߌ߲ߘߌ߫ ߘߊ߫߸ ߏ߬ ߟߎ߫ ߡߍ߲ ߠߎ߬ ߞߍߣߍ߲߫ ߊ߬ߟߑߞߊߦߌߘߊ ߣߘߐ߬ߓߌߟߊ ߘߌ߫ ߕߌ߲߬ߞߎߘߎ߲ ߘߐ߫ ߦߋ߲߬. ߏߓߡߊ߫ ߞߊ߬ ߕߍߓߊ߯ߦߊ ߓߟߏߘߏ߲ߢߐ߲߯ߓߟߏ ߘߝߊߣߍ߲ ߘߊߡߌ߬ߣߊ߬ ߞߎ߳ߓߊ߫ ߝߍ߬ ߂߀߁߄ ߠߊ߫߸ ߏ߬ ߡߍ߲ ߓߟߏߕߍ߰ ߘߊ߫ ߞߊ߬ߦߌ߯ ߁߉߆߁ ߠߊ߫. ߏ߬ ߛߊ߲߬ߠߊ߬ߞߊ߸ ߊߡߋߙߌߞߌ߬ ߞߊ߬ ߝߊ߲߬ߝߊ߬ߘߊ߲߬ߧߊ߬ ߓߟߏߘߏ߲߬ߣߍ߲ ߞߟߊ߬ߣߐ߬ߦߊ߫߸ ߓߴߊ߬ ߦߋ߫ ߔߋ ߅ + ߁ (P5 + 1) ߛߌ߲߬ߝߏ߲ ߘߏ߫ ߟߋ߬ ߘߌ߫߸ ߢߍߥߟߊ ߏ߬ ߢߊߛߌ߲ߣߍ߲߫ ߕߘߍ߬ ߦߋ߫ ߌߙߊ߲߫ ߠߊ߫ ߝߕߌ߫ ߝߏߘߏ߲߫ ߞߏ ߢߍߥߟߊ ߛߋ߲߬ߠߊ߬ߛߎߡߦߊ ߡߊ߬߸ ߞߊ߬ߝߏ߫ ߘߍ߬ߣߍ߲ ߞߵߊ߬ ߛߋ߲߬ߓߐ߫ ߓߍ߲߬ߒ߬ߡߊ߬ߞߊ߲߬ ߞߘߐ ߘߐ߫ ߂0߁߈ ߘߓߊ߬ߕߊ ߟߊ߫. ߞߊ߬ߝߏ߫ ߘߍ߬ߣߍ߲ ߞߊ߲ߕߌ߯ ߛߎߥߊ߲ߘߟߌ ߡߍ߲ ߞߍ߫ ߘߊ߫ ߂߀߁߆ ߟߊ߫߸ ߞߊ߲ߓߍ߲ߠߞߊ ߘߏߣߊߟߘ ߕߑߙ߭ߐ߲ߔ ߛߎߘߊ߲߫ ߘߊ߫ ߞߊ߬ߝߏ߫ ߘߍ߬ߣߍ߲ ߞߊ߲ߕߌ߯ ߄߅߲ ߘߌ߫. ߕߑߙ߭ߐ߲ߔ ߟߋ߫ ߦߋ߫ ߞߊ߬ߝߏ߫ ߘߍ߬ߣߍ߲ ߡߐ߰ ߞߘߐߞߘߐ ߣߌ߫ ߓߊ߬ߣߊ ߘߌ߫߸ ߡߍ߲ ߓߘߊ߫ ߛߎߘߊ߲߫ ߞߊ߲ߕߌ߮ ߘߴߊߡߋߙߌߞߌ߬ ߘߐ߬ߝߐ ߘߐ߫. thumb|ߊߡߋߙߌߞߌ߬ ߞߊ߬ߝߏ߫ ߘߍ߬ߣߍ߲ ߞߊ߬ߝߏ߬ ߅߀ ߟߎ߬߸ ߞߐߔߍ߲߫ ߓߟߏ߫